钦定古今图书集成/明伦汇编/氏族典/第383卷 > 李冲
## 钦定古今图书集成/明伦汇编/氏族典/第383卷 > 李冲

按《魏书李冲传》：“冲字思顺，陇西人，敦煌公宝少子也。
少孤，为长兄荥阳太守承所携训。显祖末，为中书学
生。高祖初，典禁中文事，渐见宠待，迁内秘书令，南部
给事中，寻转南部尚书。为文明太后所幸，赏赐月至
数十万，进爵陇西公。冲家素清贫，于是始为富室，而
虚己接物，垂念羁寒，衰旧沦屈由之跻叙者多，时以”
此称之。太后崩，高祖居丧，引见，待接有加。冲竭忠奉
上，知无不尽，虽旧臣戚辅，莫能逮之。冲机敏有巧思，
北京明堂、圆丘、太庙及洛都初基，安处郊兆，新起堂
寝，皆资于冲。勤志彊力，孜孜无怠。然显贵门族，务益
六姻，兄弟子侄，皆有爵官，是其亲者，虽复痴聋，无不
超越官次。李彪之入京也，冲言之于高祖。及彪为中
尉，兼尚书，便谓非复藉冲，而更相轻背，冲衔之。后高
祖南征，冲以彪倨傲无礼，数其罪状，又数奏责彪，至
瞋目大呼，投折几案。冲素性温柔，而一旦暴恚，遂发
病荒悸，旬有馀日而卒。子延实。